******

***Előterjesztés „Közlekedési tábla kihelyezéséről a Király utcában”  
(PGÜB, UB, KGY)***

**Tisztelt Közgyűlés!**

A közúti közlekedésről szóló 1988. évi I. törvény (a továbbiakban: Törvény) 34. § (1) bekezdése értelmében a közút kezelője- az országos és a helyi közutak kezeléséről szóló jogszabályok szerint eljárva - köteles gondoskodni arról, hogy a közút a biztonságos közlekedésre alkalmas legyen.

Eger MJV Önkormányzatának Közgyűlése előtt is ismert probléma, hogy a Király utca, Rajner Károly utca és Szépasszonyvölgy útszakaszok jelentős forgalmat bonyolítanak le, különösen a Hatvani temető környékén. A forgalmi rend biztonságát azonban hátrányosan befolyásolja a temetőhöz érkező gépjárművek szabálytalan parkoltatása, illetve néhány szolgáltató hiányos, vagy éppen nem megfelelően kialakított parkolóállása. A Grőber temető előtt kialakított parkoló időkorlátosan, ám térítésmentesen használható, ennek ellenére gyakori, hogy a gépjárművezetők a Király utcában, a Hatvani temetővel párhuzamosan hagyják járműveiket, ezzel akadályozva a közlekedést, előidézve torlódásokat és balesetveszélyes helyzeteket.

Jelenleg ezen a szakaszon a közterületi parkolást semmilyen közlekedési tábla nem szabályozza, így az érintett útszakasz forgalmi rendje nem megfelelően irányított, ami a közlekedés biztonságát súlyosan veszélyezteti. Eger MJV Önkormányzatának feladata, hogy közútjain, a közút kezelőjeként gondoskodjon arról, hogy a közút biztonságos közlekedésre alkalmas legyen.

A fentiekre való tekintettel, valamint a Törvényben előírt kötelezettségek teljesítése érdekében **javaslom, hogy az Eger MJV Önkormányzata gondoskodjon „Várakozni tilos” közlekedési tábla kihelyezéséről a Király utca teljes szakaszán.**

A tábla kihelyezése hozzájárulna a forgalom akadálymentesítéséhez, a baleseti kockázatok csökkentéséhez és a közlekedési rend szabályozásához, ezáltal javítva az útszakasz biztonságát.

A hivatkozott jogszabályhely (2) bekezdése alapján a közút forgalmi rendjét - ha jogszabály másként nem rendelkezik - a közút kezelője alakítja ki. A forgalmi rendet - a forgalmi körülmények vagy a baleseti helyzet jelentősebb változása esetén, de legalább ötévenként - a közút kezelőjének felül kell vizsgálnia, és ha szükséges, módosítania kell. A Törvény 35. §-a alapján az út kezelője a kezelői kötelezettségének megszegésével okozott kárt a polgári jog általános szabályai szerint köteles megtéríteni.

**Kérem a Tisztelt Közgyűlést, fogadja el a határozati javaslatot.**

Eger, 2024. november 25.

                                                                                            Domán Dániel s.k.

                                                                                                     képviselő

**Határozati javaslat:**

**Eger Megyei Jogú Város Önkormányzatának Közgyűlése felkéri a jegyzőt, hogy intézkedjen a Király utca teljes szakaszán „Várakozni tilos” táblák kihelyezéséről.**

**Felelős: dr. Barta Viktor jegyző megbízásából  
          Lovász Imre, a Városüzemeltetési Iroda irodavezetője**

**Határidő: 2024. január 20.**